CELEX: 32010D0458(01)
Language: el
Date: 2010-08-18 00:00:00
Title: 2010/458/ΕΕ: Απόφαση της Επιτροπής, της 18ης Αυγούστου 2010 , που επιτρέπει τη διενέργεια φυσικών ελέγχων, δυνάμει του κανονισμού (ΕΚ) αριθ. 669/2009, στις εγκεκριμένες εγκαταστάσεις των υπευθύνων επιχειρήσεων τροφίμων και ζωοτροφών στη Μάλτα [κοινοποιηθείσα υπό τον αριθμό Ε(2010) 5684]  Κείμενο που παρουσιάζει ενδιαφέρον για τον ΕΟΧ

19.8.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 218/26
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 18ης Αυγούστου 2010
   που επιτρέπει τη διενέργεια φυσικών ελέγχων, δυνάμει του κανονισμού (ΕΚ) αριθ. 669/2009, στις εγκεκριμένες εγκαταστάσεις των υπευθύνων επιχειρήσεων τροφίμων και ζωοτροφών στη Μάλτα
   [κοινοποιηθείσα υπό τον αριθμό Ε(2010) 5684]
   (Τα κείμενα στην αγγλική και στη μαλτέζικη γλώσσα είναι τα μόνα αυθεντικά)
   (Κείμενο που παρουσιάζει ενδιαφέρον για τον ΕΟΧ)
   (2010/458/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 669/2009 της Επιτροπής, της 24ης Ιουλίου 2009, για την εφαρμογή του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, όσον αφορά το αυξημένο επίπεδο των επίσημων ελέγχων στις εισαγωγές ορισμένων ζωοτροφών και τροφίμων μη ζωικής προέλευσης και για την τροποποίηση της απόφασης 2006/504/ΕΚ (1) και ιδίως το άρθρο 9 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 669/2009 θεσπίζει κανόνες όσον αφορά το αυξημένο επίπεδο των επίσημων ελέγχων στις εισαγωγές ορισμένων ζωοτροφών και τροφίμων μη ζωικής προέλευσης, συμπεριλαμβανομένων των φυσικών ελέγχων που διενεργούνται σε καθορισμένα σημεία εισόδου στην Ευρωπαϊκή Ένωση. Θεσπίζει, επίσης, τις ελάχιστες απαιτήσεις για τα εν λόγω σημεία εισόδου και προβλέπει τη δημοσιοποίηση στο διαδίκτυο, από τα κράτη μέλη, του καταλόγου με τα εν λόγω σημεία εισόδου.
            
         
               (2)
            
            
               Το άρθρο 9 παράγραφος 1 του κανονισμού (ΕΚ) αριθ. 669/2009 προβλέπει ότι η Επιτροπή, εφόσον το ζητήσει ένα κράτος μέλος, μπορεί να επιτρέπει στις αρμόδιες αρχές ορισμένων καθορισμένων σημείων εισόδου, τα οποία υπόκεινται σε ειδικούς γεωγραφικούς περιορισμούς, να διενεργούν φυσικούς ελέγχους στις εγκαταστάσεις ενός υπευθύνου επιχείρησης τροφίμων ή ζωοτροφών, υπό ορισμένες προϋποθέσεις.
            
         
               (3)
            
            
               Η Μάλτα, σε επιστολή που απέστειλε στις 18 Δεκεμβρίου 2009 επικαλούμενη την ειδική γεωγραφική κατάσταση του καθορισμένου σημείου εισόδου του λιμένος Floriana, τον σχετικά μικρό όγκο εισαγωγών από τρίτες χώρες προϊόντων μη ζωικής προέλευσης καθώς και το μικρό μέγεθος του λιμένος και τη γειτνίασή του με νήσους που ανήκουν στην επικράτειά της, ζήτησε από την Επιτροπή να επιτρέψει στις αρμόδιες αρχές του συγκεκριμένου σημείου εισόδου να διενεργούν φυσικούς ελέγχους στις εγκαταστάσεις ορισμένων υπευθύνων επιχειρήσεων τροφίμων και ζωοτροφών.
            
         
               (4)
            
            
               Στην επιστολή της 28ης Φεβρουαρίου 2010 και στην αλληλογραφία που ακολούθησε η Μάλτα διαβεβαίωσε την Επιτροπή ότι: η άδεια για τη διενέργεια φυσικών ελέγχων θα δοθεί μόνο για τις εγκαταστάσεις όσων υπευθύνων επιχειρήσεων τροφίμων και ζωοτροφών πληρούν τις ελάχιστες απαιτήσεις για τα καθορισμένα σημεία εισόδου όπως αυτές προβλέπονται στον κανονισμό (ΕΚ) αριθ. 669/2009· το ύψος των πόρων που θα διατεθούν στις αρμόδιες αρχές του λιμένος Floriana θα πρέπει να επιτρέπει να διενεργούνται οι ελεγκτικές δραστηριότητες στο εν λόγω καθορισμένο σημείο ελέγχου κατά τρόπο απρόσκοπτο και ανεπηρέαστο από το γεγονός ότι οι φυσικοί έλεγχοι είναι πιθανό να διενεργούνται μακριά από τις εγκαταστάσεις του εν λόγω λιμένος· και τα φορτία που επιλέγονται για τους φυσικούς ελέγχους στις εγκαταστάσεις ενός υπευθύνου επιχείρησης τροφίμων ή ζωοτροφών θα παραμένουν υπό τον συνεχή έλεγχο των αρμόδιων αρχών του λιμένος Floriana, από τη στιγμή της άφιξής τους στο σημείο εισόδου και κατά τρόπο που δεν θα επιτρέπει κανενός είδους παραποίηση σε όλη τη διάρκεια των ελέγχων.
            
         
               (5)
            
            
               Συνεπώς, λαμβανομένων υπόψη των ειδικών γεωγραφικών περιορισμών για το καθορισμένο σημείο εισόδου του λιμένος Floriana και της διαβεβαίωσης της Μάλτας για την τήρηση των προϋποθέσεων που προβλέπονται στο άρθρο 9 παράγραφος 1 του κανονισμού (ΕΚ) αριθ. 669/2009, ενδείκνυται να δοθεί η άδεια για τη διενέργεια φυσικών ελέγχων στις εγκαταστάσεις ορισμένων υπευθύνων επιχειρήσεων τροφίμων και ζωοτροφών οι οποίες έχουν εγκριθεί από το εν λόγω κράτος μέλος για τη διενέργεια τέτοιων ελέγχων.
            
         
               (6)
            
            
               Για να εξασφαλιστεί η επαρκής δημοσιότητα της έγκρισης που προβλέπεται στην παρούσα απόφαση, ενδείκνυται να δημοσιοποιηθεί στο διαδίκτυο, μέσω του εθνικού συνδέσμου που προβλέπεται στο άρθρο 5 του κανονισμού (ΕΚ) αριθ. 669/2009, ο κατάλογος με τις εγκαταστάσεις των υπευθύνων επιχειρήσεων τροφίμων και ζωοτροφών που έχουν εγκριθεί για τη διενέργεια φυσικών ελέγχων δυνάμει του εν λόγω κανονισμού,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Με την παρούσα απόφαση επιτρέπεται στις αρμόδιες αρχές του καθορισμένου σημείου εισόδου του λιμένος Floriana να διενεργούν, σύμφωνα με το άρθρο 9 παράγραφος 1 του κανονισμού (ΕΚ) αριθ. 669/2009, τους φυσικούς ελέγχους που προβλέπονται στο άρθρο 8 παράγραφος 1 στοιχείο β) του εν λόγω κανονισμού για τις εισαγωγές ζωοτροφών και τροφίμων μη ζωικής προέλευσης που αναφέρονται στο παράρτημα Ι στις εγκαταστάσεις ενός υπευθύνου επιχείρησης τροφίμων ή ζωοτροφών που έχουν εγκριθεί από τη Μάλτα για τη διενέργεια τέτοιων ελέγχων, υπό τον όρο ότι τηρούνται οι προϋποθέσεις του άρθρου 9 παράγραφος 1 στοιχεία α), β) και γ) του εν λόγω κανονισμού.
   2.   Ο κατάλογος με τους υπευθύνους των επιχειρήσεων τροφίμων και ζωοτροφών που έχουν εγκριθεί από τη Μάλτα, όπως αναφέρεται στην παράγραφο 1 του παρόντος άρθρου, δημοσιοποιείται στο διαδίκτυο μέσω του εθνικού συνδέσμου που προβλέπεται στο άρθρο 5 του κανονισμού (ΕΚ) αριθ. 669/2009.
   Άρθρο 2
   Η παρούσα απόφαση απευθύνεται στη Δημοκρατία της Μάλτας.
   
      Βρυξέλλες, 18 Αυγούστου 2010.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 194 της 25.7.2009, σ. 11.